หน้าอก ผม มีเม็ด เล็กๆ คล้ายสิว เต็มไปหมด เกิดจากอะไร รักษายังไงครับ
สวัสดีค่ะ อาการมีเม็ดเล็กๆคล้ายเม็ดสิวตรงบริเวณหน้าอกดังกล่าวมานั้น อาจจะเป็นรูขุมขนอักเสบ ซึ่งถ้ามีการติดเชื้อแทรกซ้อนเช่นแบคทีเรียอาจเห็นเป็นฝีหนอง หรือเป็นรูขุมขนอักเสบจากการติดเชื้อกลุ่มเกลื้อน การเป็นสิวอักเสบจากการใช้ยาทาบางชนิดเช่นสเตียรอยด์ติดกันเป็นเวลานานๆ หรือเป็นผื่นภูมิแพ้ ผื่นแพ้สัมผัสสารที่แพ้ ผดร้อน ซึ่งต้องใช้การตรวจร่างกายหรือการตรวจทางห้องปฏิบัติการเพิ่มเติมเพื่อให้ได้การวินิจฉัยที่แน่ชัดต่อไปหากผื่นลุกลามมากขึ้น ปวด บวม แดง หรือมีเลือดหรือหนองไหลจากตุ่มควรรีบไปพบแพทย์เพราะอาจเป็นการติดเชื้อของผิวหนังร่วมด้วยได้ ในเบื้องต้นให้สังเกตอาการ และไม่ไปแกะเกาบริเวณที่เป็นเด็ดขาด ใช้น้ำเปล่าสะอาดล้างภายนอก ถ้าคันมากกินยาแก้คันได้ หลีกเลี่ยงการใช้ผลิตภัณฑ์ใดๆที่ไม่แน่ใจหรือใช้แล้วทำให้มีอาการเห่อมากขึ้น ร่วมกับควรใส่เสื้อผ้าที่ระบายอากาศได้ดีไม่อับชื้น ไม่ก่อให้เกิดเหงื่อหรือความอับซึ่งเป็นปัจจัยสำคัญที่ทำให้เกิดการติดเชื้อราตามรูขุมขนได้เช่นกัน